زيارة غير عادية ومفاجئة يقوم بها للعاهل الأردني الملك عبد الله الثاني، إلى الرباط تمتد ليومين بدعوة من الملك محمد السادس، تأتي في سياق توتر في العلاقات بين المغرب ودول خليجية . فطاولة النقاش بين الملك محمد السادس والملك الاردني كاين بزاف د القضايا، منها بالأساس القضية الفلسطينية و”صفقة القرن” لي المغرب راضفها الى جانب الاردن، بالاضافة الى تقوية العلاقات بين الطرفين وكذا توحيد وجهة النظر فعدد من الملفات. طبعا الأردن، كذلك لديها علاقات غير جيدة مع قادة الإمارات والسعودية ، وكولشي عارف قصة مؤسسة مؤمنون بلا حدود ف الأدرن ودور لي كادير ف الاختراق الاستخباراتي، حسب ما كشفته السلطات الهاشمية قبل أشهر. فالمغرب كذلك كاينا مؤمنون بلا حدود، لي اخترقات الباحثين ف الحركات الاسلامية، تمويل ديالها غير معروف وعليه تساؤلات كثيرة، فحسب مصادر “كود” فإن يونس قنديل رئيس ديال المؤسسة لي تمت اقالته طبعا من جهات “غير معروفة”، كان صرح ف لقاءات داخلية بأنه هو لي كيمول شخصيا المؤسسة وبلي مشروع ديالها. مؤمنون بلا حدود فالمغرب كتشبه لي فالاردن، ومصادر “كود” لا تستبعد تكون هاد المؤسسة مورطة ف تجسس على الاسلاميين وكتابة تقارير لجهات أمنية في الخارج”. المغرب والاردن، جوج ملكيات كيتعتبرو استنثاء ف المشهد العربي، عندهم تشابه فطريقة تدبير، عندهم تطور ديمقراطي أفضل من الملكيات الأخرى لي بانت بأنها “كترجع اللور بزاف” بحال السعودية لي تورطا ف جريمة دولية فقضية اغتيال الصحافي خاشقجي والامارات لي متهمة بالضلوع ف جرائم انسانية فاليمن. طبعا كيبقا السؤال مع هاد الزيارة ديال العاهل الاردني :” واش المغرب مشا ف اتجاه يقوي تحالفو مع الاردن ويوليو جوج ملكيات قويين ف مواجهة دول الخليج بحال الامارات والسعودية”. كولشي غايبان مع مرور الوقت. وللإشارة فإن العلاقات بين المغرب والامارات تأزمات مؤخرا بزاف، بسبب التدخل الاماراتي في عدد من الملفات كان اخيرها فضيحة محاولة اسقطاب مدراء مؤسسات صحافية باش يضربو العدالة والتنمية فالمغرب، والقصة كاملة راه نشراتها كود ف مقالات كثيرة. الأزمة بين المغرب والخليج، كتجلى كذلك ف هادشي لي كيدير ولي العهد السعودي لي بدا كيدي فنانين مغاربة باش يلمعو ليه صورتو، بلا ما نذكرو امور اخرى كيديرها وعندها علاقة بالمغرب، لأن الوقت كفيل باش يبين كولشي. 
بعد فضائح التدخل ف القرارات الداخلية.. واش المغرب غايتحالف مع الأردن لمواجهة المد السعودي الإماراتي والمناسبة زيارة الملك عبد الله الثاني